martes, 14 de marzo de 2023
#000001
Tornábemos a correr en Cangues d'Onís, cincu años dempués, quedándome ensin dorsal pa la Original de 33 km, nun sabiendo mui bien que facer, decidiéndome al final, por intentar superame un pocu y correr la Maxi Trail de Cangues de 58 km, másima distancia y de mayor desnivel a la que diba enfrentame, llueu del Desafiu Somiedu del branu anterior.
#000003
Nesti sen, sabíemos que la carrera con terminala, abríanos la puerta a dir apuntándonos a la mítica Travesera, pero bono, tampoco ye que fuera un aspeutu definitivu, sinon qu'apetecíame probar más distancia y ver si yera capaz de regulame curiosu y facer una carrera mediu intelixente.
#000004
Como nos grandes eventos, fuimos pa Cangues d'Onís, a durmir na furgo, topándonos con munchos collacios del GM Xuan de la Borrina, pasando una tarde-nueche estupenda, cenando y tomando unes cerveces enantes de dir a sobar, descansando bastante mal, pa ser sinceros, espertándome a les 3 de la mañana, dando vueltes el restu la nueche hasta les 6 de la mañana que sonó l'alarma.
#000005
Vestise na furgo, echar una güeyada nel bar de la Estación, con poca pinta d'abrir, yéndome hasta la gasolinera, onde pude tomar un cafetín, mercar dalgún donuts, una isotónica y agua pa salir bien hidratáu, escaecíendoseme coles prises el frontal, necesariu a dicir verdá pa les primeros venti minutos, que pude facer tranquilamente gracies a la montonera corredores que xuntámonos a les 7 la mañana pa facer esta Maxi Trail de 58 km y 3500 positivos.
#000006
Na salida xúntome con Alberto y Natalia, que sácanos una semeya de salida, arrancando peles cais adormecíes de Cangues, con dalgún qu'otru vecín, aplaudiendo dende les ventanes al nuesu pasu. Los primeros kms sedrán más rápidos de lo que diba prestame hacia'l picu Arbolín, aportando en pocu menos d'una hora, decidiendo dexar qu'Alberto tire a sos ritmos y ver si soi capaz d'alcontrar la mió carrera, ya que taba faciéndoseme pelín abegosu siguilo.
#000007
Ya más tranquilu, garré un grupín col que fuí alternando posiciones, charrando dempués de Les Roces, con un corredor de Madrí, con muncha esperiencia en ultres, asina que tomelu como referencia, faciéndoseme un poco más amable tol tramu de carrera pel Cantu La Cerica, anque a la baxada final hacia Cangues, tuve que baxar ritmu, porque ví que nun me sentía mui bien.
#000008
En Cangues tuve un bon ratu, esperando a ver si alcontrábame con más compañeros que facíen la Original, pero nun tuve la suerte, asina que xinté lo que consideré, recoloqué les zapatilles con calma y salimos pel Puente Romano, hacia'l picu La Cogolla, compartiendo un tramu colos de la original, lo qu'agobia un pelín al xuntanos tantos corredores, con tiempos y oxetivos mui distintos.
#000009
Separámonos al fin y entramos nun tramu de carrera llarguísimu, nel que vémonos mui pocos corredores en tola xubida, faciéndose per llarga l'ascensión, teniendo na crestería final un par d'amagos de calambres, dalgo normal dempués de 5 hores de carrera.
#000010
Nel avituallamientu, el cuerpu pide enerxía, asina que metemos barrines enerxétiques, charramos calmao colos voluntarios y salimos caleyando sele, pa ver si les pates vuelven a furrular, controlando los calambres con sales y bebiendo muncha agua, algamandos una baxada hacia Avalle, más que positiva, compartiendo tramu con corredores del Horizonte.
#000011
Como siempre, la pedrera nun ye lo pior, sinon que la pindia xubida pela viesca hasta l'últimu avituallamientu del día, faise perduro pol calor, polos kms que llevamos enriba y les hores (8 hores y 36 min). Una vegada más, toca tirar de cabeza, tomalo con calma, beber, xintar un bombón de chocolate qu'ufreciéronme y facemos la cabera xubida hasta L'Altu Següencu y entamábemos la baxada final hacia Cangues sabiendo que ya taba casi fecha.
#000012
Paez mentira qu'una baxada tan correndera y prestosa, si vas con pates, atragántese tanto, adelantando delles posiciones na primer parte, alcontrándome colos últimos de la Original (munchísimu méritu, que diben sofriendo lo suyo) hasta Ñeda, onde véome bien apretando na xubida y pagándolo nos últimos kilómetros de baxada, tocando controlar munchísimu pa nun terminar la carrera con calambres.
#000013
Finalmente, corríemos peles cais de Cangues d'Onís, entrando na meta, con collacios y tolos compañeros del GM Xuan de la Borrina animando, faciendo un total de 9 hores y media clavaes, no más baxo del intervalo que tenía en mente entre 9 y media y 10 hores.
#000014
En resume, carrera intelixente per primer vegada, sin cebame, con dalgún tramín de sufrir por cansanciu, pero regulando munchísimu los calambres, sabiendo soportar llevar el frenu manu echáu, terminando na posición 114 d'entre 222 parcipantes lo que nun ta mal del too, pa ser una carrera tan llarga y dura.
#000015